เถียง(ไม่)รู้เรื่องลูบคมตลาดทุน
เกิดการทอล์กในโซเชียลอีกครั้งกับเรื่องพลังงานไทย
9 มิ.ย. 2559

ธนะชัย ณ นคร
 
เกิดการทอล์กในโซเชียลอีกครั้งกับเรื่องพลังงานไทย
ล่าสุด จากรายการ “เถียงให้รู้เรื่อง” ทางสถานีโทรทัศน์ไทยพีบีเอส (TPBS) ก็มีกระแสดราม่าขึ้น
เมื่อทางรายการมีการนำเสนอในหัวข้อ “การบริหารจัดการแหล่งสัมปทานปิโตรเลียมที่จะหมดอายุ” ออกอากาศเมื่อวันอังคารที่ 7 มิ.ย.นี้เอง เวลา 22.30 น.
แขกรับเชิญคนสำคัญคือคุณมนูญ ศิริวรรณ มาในนามกลุ่มปฏิรูปพลังงานเพื่อความยั่งยืน
อีกคนคือ คุณรสนา โตสิตระกูล ตัวแทนเครือข่ายประชาชนปฏิรูปพลังงาน (คปพ.) หรืออาจจะเรียกว่าเป็นตัวแทนของกลุ่มเอ็นจีโอนั่นแหละ เป็นไม้เบื่อไม้เมากับกลุ่ม ปตท.มาโดยตลอด
ประเด็นของปัญหาอยู่ตรงนี้ครับ
ทางรายการยังได้มีการเชิญนักวิชาการในแวดวงเศรษฐศาสตร์และพลังงาน เข้ามาร่วมด้วย
นั่นคือ ศ.ดร.พรายพล คุ้มทรัพย์
ส่วนอีกท่านคือ อ.ฐิติศักดิ์ บุญปราโมทย์
วิทยากรที่มาร่วมรายการ ทางไทยพีบีเอสเป็นฝ่ายคัดเลือกเองทุกคน เพราะพิจารณาดูแล้วว่าเป็นบุคคลที่เหมาะสม และมีข้อมูลมานำเสนอ สร้างความน่าเชื่อถือได้
แต่ปรากฏว่า ก่อนรายการจะเริ่มเพียงครึ่งชั่วโมง
คุณมนูญ ได้โพสต์ผ่านเฟซบุ๊คส่วนตัวว่า ทางไทยพีบีเอส ได้แจ้งมาว่า จำเป็นต้องตัดในส่วนที่เป็นความเห็นของนักวิชาการออก
เหตุผลก็คือ “เพื่อความเป็นกลาง”!!
คุณมนูญ จึงถามกลับไปว่า ความเป็นกลางคืออะไร ในเมื่อนักวิชาการทั้งสองคน ทางผู้จัดรายการก็เป็นคนเลือกเอง
และนักวิชาการที่มาร่วมรายการ เขาก็มีความคิดเห็นของเขา
เมื่อรับฟังเหตุผลทั้งสองฝ่ายแล้ว เขาก็เสนอมุมมองของเขา ไทยพีบีเอสมีสิทธิ์อะไรไปเซ็นเซอร์ความเห็นของเขา
แทนที่จะให้คนดูเป็นคนตัดสิน
หลังรายการจบ ดร.ปิยสวัสดิ์ อัมระนันทน์ ก็ได้โพสต์ ผ่านเฟซบุ๊คส่วนตัวเช่นกัน
คุณปิยสวัสดิ์ บอกว่า สถานีโทรทัศน์ไทยพีบีเอส ถูกอิทธิพลมืดแทรกแซง??
และเขียนรายละเอียดคร่าวๆ ว่า มีการเซ็นเซอร์รายการ ด้วยการตัดในส่วนที่เป็นความเห็นของนักวิชาการจากมหาวิทยาลัยออกไป
เหตุผลก็เพราะผู้ร่วมดีเบตคนหนึ่งจนแต้ม ให้เหตุผลมาหักล้างของผู้ร่วมรายการไม่ได้ และออกอาการหงุดหงิด
ขณะที่มีคนเข้ามาแสดงความคิดเห็น พร้อมกับแชร์ข้อความในเฟซบุ๊ค ทั้งของคุณมนูญ และคุณปิยสวัสดิ์ ออกไปจำนวนมาก
กระทั่งในช่วงบ่ายๆ ของวานนี้คุณรสนา จึงออกมาตอบโต้กลับ
คุณรสนา บอกว่า ทางผู้จัดรายการไม่มีความเป็นธรรม
เหตุผลของคุณรสนา บอกว่า นักวิชาการทั้ง 2 ท่านนั้น เป็นฝ่ายของกลุ่มคุณมนูญ ซึ่งเสมือนเป็น 3 รุม 1
ข้อเสนอของคุณรสนา คือ ขอให้แก้ไขรายการใหม่ และให้มีผู้วิจารณ์ที่เป็นฝ่ายคปพ.(คุณธีระชัย ภูวนาถนรานุบาล) ด้วย มิเช่นนั้น ไม่เห็นด้วยที่จะให้ออกอากาศเทปรายการนี้
แต่ทางไทยพีบีเอสแจ้งกลับมาว่า คุณมนูญ จะไม่อัดเทปใหม่
เรื่องทั้งหมดนี้ มีการนำมาตั้งกระทู้ในพันทิปด้วย
อ่านมุมมองของทุกฝ่ายแล้ว ก็กลับมาติดใจเหตุผลของคุณรสนาอยู่ในประเด็นเรื่อง 3 รุม 1 นี่สิ
สมมุติว่า หากมีใครมาเชิญผมไปดีเบต และเรามั่นใจในข้อมูลว่าเรา “รู้จริง” ก็ไม่กลัวครับ ต่อให้อีกฝ่ายมาซัก 5 คน หรือ 10 คน ก็ได้
เพราะข้อเท็จจริงใดๆ ก็ตาม ต่อให้พูดคนเดียว ก็ฟังขึ้น เนื่องจากมันมีเหตุผลในตัวอยู่ (ต้องฟังแบบไม่อคติและมีธง)
ส่วนรายละเอียดในรายการนั้น ส่วนตัวก็นั่งดูตั้งแต่ต้นจนจบ และหากคุณมนูญ ไม่ออกมาโพสต์ผ่านเฟซบุ๊คว่ามีการเซ็นเซอร์ หรือตัดในส่วนนักวิชาการออกไป ก็ยังคิดว่า คงมาแค่ 2 คนจริงๆ
แต่ต้องขอชื่นชมการตัดต่อเลยว่า ทำได้ดีมาก
ส่วนข้อมูลระหว่างผู้ร่วมดีเบตทั้งสองคนนั้น คล้ายๆ กับอาจารย์สอนหนังสือลูกศิษย์ (คงไม่ต้องบอกว่า ใครน่าจะเป็นอาจารย์และลูกศิษย์)
เพราะผู้ร่วมดีเบตท่านหนึ่ง
เถียง(ไม่)รู้เรื่องจริงๆ